Temeljem čl. 27 Statuta Grada Zadra („Glasnik Grada Zadra“, broj: 9/09, 28/10 i 3/13) te Informacije o provedbi savjetovanja s javnošću i zainteresiranom javnošću povodom izrade Nacrta prijedloga Zakona o regionalnom razvoju Republike Hrvatske Ministarstva regionalnog razvoja i fondova Europske unije od 3. listopada 2013. godine (Klasa: 011-01/13-02/14; Urbroj: 538-05/0191-13-3), Gradsko vijeće Grada Zadra na sjednici održanoj \_\_\_\_\_\_\_\_\_\_\_\_\_\_\_\_ donosi

Z A K LJ U Č A K

o sudjelovanju u postupku savjetovanja o Nacrtu prijedloga Zakona o regionalnom razvoju Republike Hrvatske te na predmetni Nacrt daje mišljenje, primjedbe i prijedloge.

Predloženi Nacrt prijedloga Zakona o regionalnom razvoju Republike Hrvatske koji pretpostavlja uvođenje pet planskih područja i urbane aglomeracije trebao je imati za cilj pridonijeti policentričnom i uravnoteženom društveno-gospodarskom razvoju svih njezinih dijelova i uvažavati utvrđene spoznaje, modele i zakonitosti koji na najbolji način definiraju prostorne strukture i interakcije te različite oblike organizacije prostora. Polazeći upravo od tih pretpostavki mišljenja smo kako predlagatelj Zakona nije ponudio prihvatljivo i dovoljno kvalitetno rješenje.

Uvažavajući argumente i činjenice, Gradsko vijeće Grada Zadra zaključuje i predlaže:

1. **Položaj Zadra i zadarske regije u predloženom ustroju planskih područja neće doprinijeti policentričnom i uravnoteženom društveno-gospodarskom razvoju šireg zadarskog područja niti uvažavati utvrđene spoznaje, modele i zakonitosti koji na najbolji način definiraju prostorne strukture i interkacije te različite oblike organizacije prostora. Prostor Zadra sa svojim prirodnim okruženjem koji je definiran povijesnom, društvenom, infrastrukturnom i gospodarskom povezanošću u novom ustroju planskih područja treba biti jedan od planskih područja. Zato novi Zakon o regionalnom razvoju RH treba uzeti u obzir ustroj planskih područja uvažavajući jedinstvenost i sveobuhvatnost zadarskog područja.**
2. **Zbog učinkovitosti planiranja, usklađivanja i provedbe politike regionalnog razvoja, posebno njene urbane dimenzije, grad Zadar zadovoljava sve potrebne uvjete te uz Zagreb, Split, Rijeku i Osijek treba imati status urbane aglomeracije.**
3. **Grad Zadar, unatoč visokoj vrijednosti indexa razvijenosti (100 – 125 posto prosjeka RH) koja ga svrstava u visoko razvijene jedinice lokalne samouprave, u svom sastavu ima sedam naseljenih otoka. Iž, Rava, Molat, Ist, Premuda, Silba i Olib odreda spadaju u I. skupinu otoka, dakle nedovoljno razvijenu i nerazvijenu skupinu otoka. Kako bi tim otocima osigurali demografski, društveni i gospodarski napredak te kvalitetnije uvjete života potrebno im je osigurati status potpomognutog područja te bi kao takvi ušli u Program održivog društvenog i gospodarskog razvoja potpomognutih područja i bili korisnici mjera poticanja razvoja i pripadajućih poreznih olakšica.**

Grad Zadar kao regionalno središte Zadarske županije od neovisnosti RH bilježi izniman društveno gospodarski rast i razvoj te je unatoč svim otegotnim okolnostima, izazvanim višegodišnjim ratnim razaranjima i poslijeratnim aktivnostima na obnovi i povratku odavno dosegao status visoko razvijene JLS-e tj. sukladno važećoj Odluci o razvrstavanju jedinica lokalne i područne (regionalne) samouprave prema stupnju razvijenosti (NN broj 153/09) spada u IV. skupinu tj. u skupinu JLS-a čija je vrijednost indeksa razvijenosti između 100% i 125% prosjeka Republike Hrvatske.

Posljednja dva desetljeća sustavnog provođenja politike policentričnog i uravnoteženog razvoja Zadar i Zadarska županija objedinjuju čitav niz podataka, činjenica i argumenata koji ih u predloženom prijedlogu Zakona o regionalnom razvoju RH definiraju kao urbanu aglomeraciju, odnosno cjelovito i zasebno plansko područje sa svim potrebnim obilježjima.

Zadarska urbana aglomeracija je prostor okupljanja različitih društvenih i gospodarskih aktivnosti, među kojima treba posebno istaknuti sljedeće:

- u prostorno-planskoj dokumentaciji, posebno u *Prostornom planu Zadarske županije* (Zadar, pročišćeni tekst, 2006., str. 18-20), prepoznata je kao prostorno-razvojna cjelina ***zadarska urbana regija*** s **530 km2** i oko 110.000 stanovnika (2001.) **od Vira do Pakoštana**. Prostorni plan Zadarske županije prošao je odgovarajuću verifikaciju relevantnih tijela i ustanova na županijskoj i državnoj razini

- naselje Zadar s pripadajućom aglomeracijom kontinuirano, već pola stoljeća, bilježi porast broja stanovnika. Od oko **16.000** u naselju Zadar, odnosno oko **30.000** u zadarskoj urbanoj aglomeraciji popisanih **1953.,** preko 43.000 u Zadru te 60.000 u zadarskoj urbanoj aglomeraciji utvrđenih popisom 1971., do oko **71.000** stanovnika u Zadru te **120.000** stanovnika u zadarskoj urbanoj aglomeraciji iz popisa provedenog **2011.**

**Porast je rezultat pozitivne prirodne promjene stanovništva te pozitivne migracijske bilance.**

Gospodarstvo Zadra temelji se na više gospodarskih grana, a posebno na

1. brodarstvu (primjerice, zadarski brodar Tankerska plovidba, po najnovijim dostupnim podatcima Ministarstva pomorstva, prometa i infrastrukture čini **46,6%** nosivosti u dwt ukupne hrvatske trgovačke flote)
2. turizmu (po Državnom zavodu za statistiku zadarsku turističku regiju 2012. posjetilo je više od 1 mil. turista koji su ostvarili gotovo 7 mil. noćenja.) te ima najbrži statistički porast posljednjih godina u RH
3. industriji (Maraska – vodeći hrvatski proizvođač bezalkoholnih i jedan od najvećih proizvođača alkoholnih pića, industrije visokih tehnologije poput Hs-teca, SAS-a i dr.)
4. marikulturi (zadarsko područje jezgra je razvoja marikulture u Hrvatskoj, od uzgoja kvalitene bijele ribe s matičnim središtem u Ninu do uzgoja tuna u zadarskom akvatoriju)
5. poljoprivredi (novi trajni nasadi vinograda, maslinika, voćnjaka...)

Zadarska regija, pri čemu zadarska gradska aglomeracija čini **70%** stanovnika županije, redovito bilježi **pozitivnu vanjsko-trgovinsku bilancu** što pokazuje gospodarsku vitalnost, usprkos recesiji. Po podatcima Državnog zavoda za statistiku, obrađenim na razini županija, **2011**. Izvoz je veći od uvoza za gotovo 20%.

Veliko društveno-gospodarsko značenje imaju:

1. sveučilište s **340** djelatnika u znanstveno-nastvanom, nastavnom i suradničkom zvanju (od toga oko **200** doktora znanosti) te oko **6000** studenata, od čega **70%** dolazi izvan Zadarske županije
2. opća bolnica regionalnog značenja, s brojnim specijalistima te 15-ak liječnika s doktoratima znanosti, angažiranim na Odjelu za zdravstvene studije Sveučilišta u Zadru te na Medicinskim fakultetima u Hrvatskoj
3. srednje škole (gimnazije i strukovne) kojima gravitira, uz rijetke iznimke, cijeli prostor Zadarske županije

Infrastrukturna opremljenost:

1. Zadar kao prometno čvorište (cestovni, pomorski, zračni i željeznički promet)
2. Zadar kao središte vodoopskrbe i elektroopskrbe

U hrvatskoj i europskoj konstelaciji Zadar i zadarska regija ima mogućnost, pravo i obvezu definirati svoju poziciju unutar složenoga prostornog sustava kojemu pripada. Zadarska regija zaslužuje obziran tretman u relevantnim državnim strukturama, bez posebnih povlastica, ali s uvažavanjem dosadašnjih postignuća, stvarnih potreba i očiglednih potencijala. Stoga je opravdano očekivanje da će mjerodavna državna tijela prepoznati i podržavati sva ona nastojanja koja se temelje na realnim resursima i izglednim mogućnostima razvoja središnje strateški važne hrvatske primorske regije.

Geografski raznoliko područje zadarske regije ima brojne prirodne i društvene resurse koji omogućuju komplementarni gospodarski razvitak. Temeljni cilj toga razvoja je održivo upravljanje prostorom, čuvanje i primjereno društveno i ekonomsko vrednovanje bogate prirodne i kulturne baštine te stvaranje novih vrijednosti koje pridonose kvaliteti života stanovnika regije. Naravno, potencijale razvitka zadarske regije treba promatrati s obzirom na potrebe i mogućnosti razvoja cijele Hrvatske ali i susjednoga europskog jadranskog, alpskog i podunavskog prostora, umnogome strateški definiranoga planskim dokumentima Europske Unije (posebno strategijom *Europa 2020*) u kojima se potiče **pametan**, **održiv** i **uključiv** razvoj.

Ovo razmatranje nikako nije utemeljeno na argumentaciji koja bi bila usmjerena protiv bilo kojeg grada u Hrvatskoj! Štoviše, na sličan način trebalo bi uvažiti potrebe drugih važnih i snažnih hrvatskih gradova (primjerice, Pule, Slavonskog Broda i Varaždina) i učiniti sve da se optimizira regionalni okvir njihovoga razvitka. Ništa drugo se ne očekuje niti za Zadar, peti po veličini hrvatski grad koji u svakom budućem ustroju, od planskoga do upravno-teritorijalnoga, treba zadržati razinu **prvorazrednoga regionalnog središta** koje po svim relevantnim funkacijama može biti izravno podređeno samo državnom središtu!

OBRAZLOŽENJE:

1. **Planska područja:**

Treba istaknuti, Zakon ima izvrstan uvodnik pa se, primjerice, u čl. 5 navodi: *Politika regionalnog razvoja temelji se na potrebi stvaranja životnih uvjeta u kojima će svatko imati jednake mogućnosti za razvoj vlastitih potencijala, bez obzira na mjesto stanovanja i druge s tim povezane karakteristike* te čl. 6 u kojem piše *Politika regionalnog razvoja temelji se na partnerstvu i suradnji između javnog, privatnog i civilnog sektora, pod čim se podrazumijeva suradnja između tijela državne uprave, jedinica područne (regionalne) samouprave, jedinica lokalne samouprave, gospodarskih subjekata, znanstvene zajednice, socijalnih partnera i organizacija civilnoga društva*.

Isto tako važna je odredba iz čl. 11 u kojem se izrijekom navodi: *Politika regionalnog razvoja provodi se u skladu s autonomijom jedinica lokalne i područne (regionalne) samouprave, zajamčenom pravnim poretkom Republike Hrvatske*.

Polazeći od toga, sa znanstvenog je aspekta neprihvatljiv ustroj, makar u ovoj fazi, samo na razini planskih područja i bez statusa pravne osobe, u pet regija, kako je predviđeno st. 2 čl. 12.. Ovim Nacrtom opet se primjenjuju zastarjeli koncepti podjele Hrvatske na regije koje nisu stvorene u okviru postupnoga i stabilnoga razvoja Hrvatske te je neprihvatljiv model povijesnih regija (poput Dalmacije, bez obzira što joj je upravo Zadar bio sjedištem od kraja antike do 1918.!), budući da daje primat granicama koje su na hrvatskom tlu stvorili i održavali bivši osvajački imperiji (Austrija, Osmanlijsko Carstvo, Mletačka Republika i dr.). Takav neuspjeli koncept poznat je i kroz ustroj zajednica općina iz vremena Jugoslavije. To ne odgovara suvremenoj mreži gradova i potrebama regionalnog razvoja Hrvatske.

Pri razmatranju mogućih rješenja za teritorijani preustroj Hrvatske, za sada u taktilnom okviru planskih područja, treba voditi računa o činjenici da tradicionalni dalmatinski prostor ne funkcionira kao jedinstvena regija, već je u nodalno-funkcionalnom smislu raščlanjen na prostore koji su funkcionalno organizirani oko odgovarajućih središta. Za razliku od višestoljetnog razdoblja u kojemu se gospodarsko-društveni sustav oblikovao duž istočnojadranske pomorske osi, u suvremenim okolnostima hrvatska priobalna regionalna središta razvijaju se oko sjecišta te osi s poprečnim pravcima (Pula, Rijeka, Zadar, Šibenik, Split, Dubrovnik) koji obalu povezuju s kontinentalnom unutrašnjošću, poglavito sa Zagrebom kao glavnim gradom.

Potrebno je istaknuti kako se Hrvatska država razvila na dodiru različitih geografskih prostornih jedinica, od jadranskoga preko dinaridskog do panonsko-peripanonskog prostora te su njezin današnji oblik, geografski položaj kao i unutrašnji prostorni ustroj posljedica povijesno-geografskoga razvitka relevantnih političkih, ekonomskih i različitih društvenih (demografskih, kulturnih, vjerskih i dr.) čimbenika. U tom kontekstu valja razmatrati i položaj te ulogu Zadra kao tisućljetnoga urbanog, upravnog, gospodarskog, demografskog, kulturnog, vjerskog i znanstvenog središta, središnje položenoga u Jadranskoj Hrvatskoj.

Županijski ustroj pružio je, barem u Jadranskoj Hrvatskoj, bolji upravni i teritorijalni okvir za društveno-gospodarski razvoj i u osnovnim crtama kvalitetno nadomjestio anakroni višedesetljetni shematizam Hrvatske četiriju makroregija. Prijedlog planskih područja temelji se na ideji o povezivanju županija koje jedna drugoj gravitiraju kako bi se lakše dogovarale o zajedničkim razvojnim prioritetima i projektima od regionalnog značaja. Takav se partnerski odnos među županijama, ako ga je već potrebno nekako formalizirati, treba referirati na stvarno stanje te u razmjerima koji omogućuju ravnopravan odnos svih dionika. Planiranje razvoja u većem broju županija ne smije zahvaćati prevelik prostor jer su u tom slučaju mogući propusti koji proizlaze iz opterećenosti sustava potrebom uvažavanja dijametralno posve različitih i međusobno, za hrvatske prilike, udaljenih područja. Primjerice, teško je obuhvatiti zajednički interes Paga i Konavala u predviđenom planskom području Srednjega i Južnog Jadrana, dok bi mnogo primjerenije bilo promišljati razvoj otoka Paga, jednoga od najvećih hrvatskih otoka, u planskom području koje obuhvaća susjedne županije. Isto vrijedi i za planiranje razvoja ličko-krbavskog prostora.

Tijekom prošlosti domet gravitacijskog utjecaja grada Zadra je pulsirao sukladno političko-geografskim mijenama, okolnostima sraza europskih velesila, kulturnoga prožimanja, i, osobito, stupnja integriranosti geografskog profila otoci – priobalje – zaobalje. Grad je prosperirao **uvijek** kada je funkcionalno bio **čvrsto povezan** sa širim prostorom, u okvirima jedne političke zajednice, a stagnirao je u prilikama kada je od neposrednog okolnog prostora bio odijeljen političkim prekrajanjem hrvatskoga nacionalnog i političkog prostora (npr. poslije Prvoga svjetskog rata). Isto tako, stagnirao je i prostor koji je do tada gravitirao Zadru jer je bio odijeljen od svojega prirodnog i stoljećima afirmiranog upravnog, gospodarskog i kulturnog središta.

U suvremenim okolnostima, kada se Zadar razvija u okvirima neovisne hrvatske države, prepoznato je njegovo značenje kao važnoga regionalnog središta, petoga po veličini hrvatskoga grada, pa su pri županijskom teritorijalnom ustroju uglavnom uvaženi potencijali Zadra kao središta koje okuplja veći dio sjeverne Dalmacije, te južne dijelove Like. U pojedinim aspektima društveno-gospodarskog razvoja Zadar nadilazi upravno-teritorijalne granice Zadarske županije. Primjerice, gotovo tri četvrtine studenata Sveučilišta u Zadru (na kojemu je u stalnom radnom odnosu oko 200 doktora znanosti!) nije podrijetlom iz Zadarske županije, a i jedan sveučilišni odjel nalazi se u Gospiću; brodarska tvrtka *Tankerska plovidba* posjeduje gotovo polovinu hrvatske trgovačke flote; na zadarskom području ostvaruje se dvije trećine ukupne hrvatske proizvodnje u marikulturi; u Državnom arhivu u Zadru čuva se bogata građa koja obuhvaća dokumente iz velikog dijela hrvatskih obalnih regija i sl. To je i logično s obzirom na dinamiku gospodarskoga, demografskog, kulturnog i znanstvenog razvitka Zadra te činjenicu da se u suvremnim uvjetima istaknutoga globalnog procesa litoralizacije (okupljanja društvenih i gospodarskih aktivnosti uz obalu) Zadru približava i otvara lički gorski prostor, i to suvremenim prometnim sustavom, koji je, ponajprije putem autoceste koja povezuje hrvatske kontinentalne i jadranske regije, geografski prostor **komprimirao** i u mnogim aspektima **funkcionalno približio**. To je od vitalnog interesa za cijelu državu budući da se često tijekom prošlosti ponavljala njezina podijeljenost i geostrateška slabost kad god je osjetljiva kopča u poriječju Zrmanje bila društveno-gospodarski oslabljena i slabo integrirana intraregionalnim poveznicama. Važno je istaknuti i sljedeće: udaljenosti mjerene na geografskim kartama sada zamjenjuju udaljenosti izražavene u vremenskim jedinicama utrošenim za prometni prijevoz. Primjerice, nakon izgradnje autoceste većina ličkog prostora više nije neko Zadru udaljeno područje iza Velebita, nego prostor do kojega se udobno i sigurno stiže za najviše sat vremena!

Potrebno je uzeti u obzir činjenice koje u hrvatskim razmjerima, po podatcima Državnoga zavoda za statistiku za najnovije obrađeno razdoblje, jasno pozicioniraju zadarsku regiju u demografskom i gospodarskom pogledu. Primjerice, Zadarska županija je, po podatcima za 2011., odmah iz Grada Zagreba i Zagrebačke županije po migracijskog bilanci, što pokazuje da je privlačno odredište za dosljevanje. Istodobno, među rijetkim je hrvatskim županijama koja ostvaruje vanjskotrgovinski suficit (to ostvaruju još Varaždinska, Međimurska i Istarska županija) dok je u većini županija uvoz veći od izvoza.

Polazeći od činjenice da se Zadar afirmirao kao snažno regionalno središte, ali i potrebe uravnoteženoga razvitka među susjednim županijama, važno je ukazati na potrebu funkcionanog bližeg povezivanja sjevernodalmatinskoga i ličkog prostora, uz uvažavanje značenja i posebnosti drugih gradskih ali i drugih manjih središta te sukladno tome mogućnosti raspršivanja ili relokacije pojedinih funkcija da bi se prostor razvijao uravnoteženo i komplementarno. Takvo povezivanje trebalo bi, ukoliko se zadrži postojeći županijski ustroj Hrvatske, temeljiti ponajprije na koordinaciji među županijama Srednjega hrvatskog Jadrana. Takvo povezivanje temelji se na logičnoj sinergiji postojećih prirodnih, gospodarskih i ljudskih resursa.

Naime, gradovi s 50.000 stanovnika i više ostvarili su danas značajnu funkcionalnu opremljenost (uprava, sudstvo, novčarstvo, zdravstvo, pošte, sveučilišta ili dijelovi sveučilišta, arhivi, knjižnice, kazališta itd.) regionalne razine, što treba poticati u svrhu postizanja ravnomjernog i optimalnog decentraliziranog modela uprave. To se, primjerice, opravdano pripisuje i nekim manjim gradovima, poput Varaždina s 38.839 stanovnika i nešto većim brojem stanovnika na području administrativnog grada.

Ostvarenjem aktualiziranog koncepta prostorne organizacije Hrvatske, hrvatske regije s obzirom na upravna tijela i funkcije bi površinom, brojem stanovnika i drugim parametrima bile bliskije odgovarajućim regijama susjednih europskih zemalja i glavnine drugih europskih zemalja približne gustoće naseljenosti, razvijenosti i upravno-teritorijalnog razvoja.

1. **Urbane aglomeracije i ostala urbana područja**

U predloženom Zakonu poseban je propust, valjda previd, učinjen pri utvrđivanju urbanih područja koja su, po čl. 16, podijeljena na urbane aglomeracije i ostala urbana područja. Nacrt prijedloga Zakona pretpostavlja da su urbane aglomeracije Zagreb, Split, Rijeka i Osijek, a ostala urbana područja su jedinice lokalne samouprave koje prema posljednjem popisu stanovništva imaju više od 35.000 stanovnika u slučaju da nisu uključene u urbane aglomeracije.

Inače, u svjetskoj znanstvenoj literaturi pod urbanom aglomeracijom podrazumijeva se svako gradsko naselje s neposredno sraslim okolnim urbanim, konurbanim i urbaniziranim područjem odnosno naseljima, bez obzira na broj stanovnika (primjerice i Rab ima urbanu aglomeraciju).

Među navedenim *Glavnim novinama* koje donosi *Nacrt prijedloga Zakona o regionalnom razvoju Republike Hrvatske*, uz ostalo, istaknuto je da Zakon pridonosi:

1. *Daljnjem unaprjeđenju i izgradnji sustava vođenja regionalne politike. Novi ZRR ide korak dalje u izgradnji cjelokupnog i koherentnog sustava upravljanja i vođenja politike regionalnoga razvoja stavljajući naglasak posebno na one aktere koji do sada nisu udovoljnoj mjeri bili prepoznati kao akteri politike regionalnoga razvoja. To se posebno odnosi na urbana područja, prepoznavanje potrebe konzultiranja znanstvene i stručne zajednice u oblikovanju, praćenju i provedbi politike regionalnoga razvoja te poboljšanju postojećih zakonodavnih rješenja i potpunom prelasku na novi i moderniji pristup rješavanju slabije razvijenosti pojedinih područja Republike Hrvatske*.

2. *Jačanju urbane dimenzije politike regionalnoga razvoja Republike Hrvatske. Novi ZRR uvodi kategoriju urbanog područja i dodatno među njima razlikuje aglomeracijska područja i ostala urbana područja. Razlog tome je činjenica da Republika Hrvatska ima četiri grada s više od 100.000 stanovnika koji su snažni gravitacijski centri i koji imaju značajnu ulogu u cjelokupnom razvoju Republike Hrvatske. Osim toga, prepoznaje se i važnost subregionalnih centara poštujući kriterij broja stanovnika za stjecanje statusa velikoga grada (35.000) iz posebnog zakona kojim se uređuje sustav lokalne i područne (regionalne) samouprave*.

Spomenutih razloga i odrednica predlagatelj se, vjerojatno propustom (jer nije jasno kako su utvrđene kategorije gradova po veličini), nije pridržavao. Najprije, što znači pojam *urbana aglomeracija* u Zakonu? Je li sukladan primjeni u svijetu i struci općenito? Također, koji su to gradovi u Hrvatskoj veći od 100.000 stanovnika? Doista, velik je problem objektivno obuhvatiti funkcije pojedinih gradova te njihove aglomeracije, odnosno gradske regije. Ako se gradovi razmatraju na razini naselja, onda je u Hrvatskoj, po popisu iz 2011., onih s više od 100.000 stanovnika samo tri: Zagreb (688.163), Split (167.121) i Rijeka (128.384). Slijede Osijek sa 84.104 i Zadar sa 71.471 stanovnikom. U skupini iznad 50.000 stanovnika još su Pula (57.460), Sesvete (54.085) i Slavonski Brod (53.531). Ti su gradovi, osim naselja Sesvete, ujedno središta istoimenih jedinica lokalne samouprave pri čemu je različito, odnosno neujednačeno, definiran njihov prostorni obuhvat, vjerojatno s nekim opravdanim razlozima (od Pule kod koje je Grad čini samo jedno naselje, do Karlovca čija jedinica lokalne samouprave ima 52 naselja). Kada se, međutim, definira obuhvat i broj stanovnika pojedine gradske aglomeracije, tj. **urbane regije**, onda treba utvrditi stvarno stanje uzimajući u obzir **gravitacijsku snagu nekoga gradskog središta** te u kojoj mjeri on **zahvaća svoju okolicu** s obzirom na morfološku homogenost, funkcije rada i školovanja, itd., odnosno stupanj urbanizacije. U tom pogledu zadarsku gradsku regiju čini kontinuirani priobalni urbani i urbanizirani pojas od Nina i Vira na SZ do Biograda i Pakoštana (uklj. zračnu luku) na JI te nasuprotno otočno pročelje na Ugljanu, osobito u neprekinutoj zoni od Lukorana do Kali. Taj dio otoka Ugljana prigradska je zona Zadra i s njim u mnogostruko intenzivnijim neposrednim vezama nego što su udaljeni otoci koji administrativno pripadaju Zadru (poput Premude Silbe Oliba i dr.). U zadarskoj urbanoj regiji dakle, živi oko 125.000 stanovnika i to je svakako čimbenik koji treba uvažavati, posebno ako se prostor promatra dinamično, a ne statično. Tako gledajući, Varaždinska urbana regija uključivši konurbativni Čakovec kao i ona Slavonskobrodska imaju po oko 100.000 stanovnika, Osječka 130.000, Riječka 220.000, Splitska 280.000, uz najistaknutiji Zagreb. Ostale gradske regije pojedinačno ne prelaze 80.000 stanovnika. Linearni rast broja stanovnika u posljednjih pola stoljeća jasan je pokazatelj razvoja Zadra.

1. **Otoci**

U Nacrtu prijedloga Zakona o regionalnom razvoju Republike Hrvatske u točki 2. „Pravni izvori“ treba navesti i Zakon o otocima (NN, broj 34/99, 149/99, 32/02 i 33/06) jer se i ovim Zakonom (kao i Zakonom o brdsko-planinskim područjima te Zakonom o područjima posebne državne skrbi) uređuje upravljanje regionalnim razvojem Republike Hrvatske tj. uređuje se upravljanje otočnim razvitkom na državnoj i županijskoj razini te na razini gradova, odnosno općina. Naime, osnovni cilj politike regionalnog razvoja trebao bi biti ravnomjerniji gospodarski razvoj svih područja Republike Hrvatske a svima je poznato, i to je jasno definirano i Zakonom o otocima, da većina naših otoka po gospodarskoj razvijenosti spada u I. skupinu otoka tj. u nedovoljno razvijene i nerazvijene otoke.

Budući da Grad Zadar spada u visoko razvijene JLS-e, tj. sukladno važećoj Odluci o razvrstavanju jedinica lokalne i područne (regionalne) samouprave prema stupnju razvijenosti (NN broj 153/09) spada u IV. skupinu tj. u skupinu JLS-a čija je vrijednost indeksa razvijenost između 100% i 125% prosjeka Republike Hrvatske, a da u svom sastavu ima sedam naseljenih otoka (Premuda, Ist, Olib, Silba, Molat, Iž i Rava) koji svi odreda spadaju u nedovoljno razvijenu i nerazvijenu skupinu otoka (I. skupinu otoka), smatramo kako bi ovim Nacrtom prijedloga Zakona o regionalnom razvoju Republike Hrvatske ove činjenice i okolnosti trebale uzeti u obzir te predlažemo slijedeće:

u članku 36. Nacrta prijedloga Zakona o regionalnom razvoju RH koji definira razvrstavanje jedinica lokalne samouprave po stupnju razvijenosti u stavku 1. točka 1. koja glasi.“ I. skupina jedinica lokalne samouprave čija vrijednost indeksa razvijenosti manja od 50% prosjeka Republike Hrvatske“, dodati tekst: „ uključujući i otoke iz I. skupine sukladno Zakonu o otocima (NN broj 34/99, 149/99, 32/02 i 33/06)“.

Ovim dopunama nerazvijeni i nedovoljno razvijeni otoci stekli bi status potpomognutog područja te bi kao takvi ušli u Program održivog društvenog i gospodarskog razvoja potpomognutih područja i bili bi korisnici mjera poticanja razvoja i pripadajućih poreznih olakšica. S time bi se osigurao demografski, društveni i gospodarski napredak te kvalitetniji uvjeti života na našim otocima.